钦定古今图书集成/明伦汇编/氏族典/第557卷 > 《郑樵通志》 > 《太史公自序》
## 钦定古今图书集成/明伦汇编/氏族典/第557卷 > 《郑樵通志》 > 《太史公自序》

“昔在颛顼，命南正重以司天，北正黎以司地。”唐虞之
际，绍重黎之后，使复典之，至于夏、商，故重黎氏世序
天地。其在周，程伯休甫其后也。当周宣王时，失其守
而为司马氏。司马氏世典《周史》。惠、襄之间，司马氏去
周适晋，晋中军随会奔秦，而司马氏入少梁。自司马
氏去周适晋分散，或在卫，或在赵，或在秦。其在卫者
相中山，在赵者以《传剑论》显，蒯瞆其后也。在秦者名
错。与张仪争论，于是惠王使错将伐蜀，遂拔，因而守
之。错孙靳，事武安君白起，而少梁更名曰夏阳。靳与
武安君坑赵长平军，还而与之俱赐死杜邮，葬于华
池。靳孙昌，昌为秦主铁官。当始皇之时，蒯瞆元孙卬
为武信君将而徇朝歌。诸侯之相王，王卬于殷。汉之
伐楚，卬归汉，以其地为河内郡。昌生无泽，无泽为汉
市长。无泽生喜，喜为五大夫，卒皆葬高门。喜生谈，谈
为太史公。